Predkladacia správa

Materiál sa predkladá v súlade s článkom 3 odsekom 1, 2, 5 až 9 a článkom 13 odsekom 2 písm. a) Ústavy Medzinárodnej organizácie práce1) (ďalej len „Ústava MOP“) s cieľom zabezpečiť účasť trojstrannej delegácie SR na 96. zasadnutí Generálnej konferencie Medzinárodnej organizácie práce (ďalej len „konferencia“) v Ženeve v dňoch 30. mája 2007 až 15. júna 2007. 

Konferencie sa zúčastňujú dvaja delegáti za vládu SR, jeden delegát za reprezentatívne organizácie zamestnávateľov (Republiková únia zamestnávateľov a Asociácia zamestnávateľských zväzov a združení SR /ďalej len „RÚZ“, „AZZZ SR“/) a jeden delegát za reprezentatívnu organizáciu pracovníkov (Konfederácia odborových zväzov SR /ďalej len „KOZ SR“/). Každý delegát môže mať odborných poradcov, v počte najviac dvoch poradcov ku každému bodu programu zasadnutia konferencie (článok 3 odsek 2 Ústavy MOP).

Konfederácia odborových zväzov SR listom svojho prezidenta zo dňa 27. 2. 2007  navrhla pre časť delegácie SR za zamestnancov nominovať 1 delegáta a 4 poradcov – k 3., k 4., k 5. a k 6. bodu programu zasadnutia konferencie. Rovnako sa vyjadrila Republiková únia zamestnávateľov a Asociácia zamestnávateľských zväzov a združení SR listom zo dňa 2. 2. 2007 s tým, že tieto dve reprezentatívne organizácie zamestnávateľov sa dohodli na zložení delegácie za zamestnávateľov v osobe 1 delegáta a v osobách 4 poradcov.

Vzhľadom na hospodárne nakladanie s finančnými prostriedkami kapitoly rozpočtu Ministerstva práce, sociálnych vecí a rodiny SR sa podľa predkladaného materiálu navrhuje vytvoriť trojstrannú delegáciu SR na konferenciu takto:

– 2 delegáti za vládu SR a 6 poradcovia – 1 poradca samostatne k 1., k 2., k 3., k 4., k 5. a k 6. bodu programu zasadnutia konferencie;
– 1 delegát za zamestnávateľov a 4 poradcovia – 1 poradca samostatne k 3., k 4., k 5. a k 6. bodu programu zasadnutia konferencie (RÚZ a AZZZ SR);
– 1 delegát za zamestnancov (pracovníkov) a 4 poradcovia – 1 poradca samostatne k 3., k 4., k 5. a k 6. bodu programu zasadnutia konferencie (KOZ SR). 

Rokovacími jazykmi konferencie sú anglický, francúzsky a španielsky jazyk. 

Výber poradcov za vládnu časť delegácie SR bol urobený na základe odborných predpokladov vo vzťahu k možnému vystúpeniu v príslušnom výbore v rokovacom jazyku konferencie podľa určených bodov programu konferencie.

Body programu konferencie patria do pôsobnosti Ministerstva práce, sociálnych vecí a rodiny SR, Ministerstva pôdohospodárstva SR, ako aj sčasti do pôsobnosti Ministerstva zahraničných vecí SR.

Ministerka práce, sociálnych vecí a rodiny SR p. Viera Tomanová sa zúčastní konferencie v treťom týždni jej konania, mimo schválenú delegáciu SR (čl. 2 odsek 3 písm. a) Rokovacieho poriadku konferencie). Pani ministerka vystúpi s prejavom k prvému bodu programu konferencie v určenom časovom limite 5 minút. Prezident Konfederácie odborových zväzov SR p. Miroslav Gazdík tiež vystúpi s rejavom k prvému bodu programu konferencie v určenom časovom limite 5 minút.

Programové vyhlásenie vlády SR predpokladá aktívne členstvo SR v medzinárodných organizáciách vrátane MOP, čo sa odzrkadľuje aj v účasti delegácie SR v trojstrannom zložení na konferencii. Cieľom účasti delegácie SR na konferencii je nielen prezentácia nášho štátu na tomto významnom podujatí, ale aj aktívna účasť pri dotváraní navrhovaných výstupov konferencie; návrh stanoviska vlády SR k programu a k navrhovaným záverom konferencie je súčasťou predkladaného materiálu. 

Ministerka práce, sociálnych vecí a rodiny SR v priebehu konferencie usporiada recepciu pre vybraných účastníkov konferencie.

Konferencia umožňuje bilaterálne aj širšie rokovania delegácií členských štátov MOP vrátane rokovaní na ministerskej úrovni.

Po skončení konferencie Ministerstvo práce, sociálnych vecí a rodiny SR predloží vláde Slovenskej republiky správu o priebehu a výsledkoch konferencie najneskoršie do 30. novembra 2007 s návrhom príslušných opatrení v súlade s článkom 19 Ústavy MOP (pozri návrh uznesenia vlády SR bod C.3.).

Materiál nemá finančný, ekonomický, environmentálny vplyv ani vplyv na zamestnanosť, a preto sa nevyhotovuje Doložka finančných, ekonomických, environmentálnych vplyvov a vplyvov na zamestnanosť v súlade s čl. 9 odsekom 2 Smernice na prípravu a predkladanie materiálov na rokovanie vlády Slovenskej republiky (uznesenie vlády SR č. 512 z 13. 6. 2001).

Materiál bol predmetom pripomienkového konania a jeho vyhodnotenie je súčasťou predkladaného materiálu.

Celkové náklady delegácie SR na konferencii sa odhadujú na cca 1 957 952 Sk a uhradia sa z kapitoly rozpočtu Ministerstva práce, sociálnych vecí a rodiny SR.